32001R1778
L 240/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1778/2001 НА КОМИСИЯТА
от 7 септември 2001 година
за допълнение на приложението към Регламент (ЕО) № 1107/96 относно регистрацията на географските указания и наименованията за произход на основание процедурата, предвидена в член 17 от Регламент (ЕИО) № 2081/92 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. за защита на географските указания и наименованията за произход на селскостопанските и хранителните продукти (1), последно изменен с Регламент (ЕО) № 2796/2000 (2) и по-специално член 17, параграф 2 от него,
като има предвид, че:
(1)
За означение, оповестено от италианското правителство по смисъла на член 17 от Регламент (ЕИО) № 2081/92, е поискана допълнителна информация с цел да се осигури съответствието на това означение с членове 2 и 4 от посочения регламент.
(2)
След разглеждане на допълнителната информация, Комисията на два пъти предаде молбата за регистрация на Научния комитет по наименованията за произход, географските указания и сертификатите за специфичен характер, който и в двата случая даде благоприятно становище по отношение регистрацията на означението.
(3)
Използваната суровина за въпросния продукт произлиза от прасета, които принадлежат на категорията на тежкото италианско прасе. Те се отглеждат в областта на производство и получават специална храна, базираща се на местни житни култури и субпродукти от дейността на местното производство на сирене. Тъй като става дума за традиционно название по смисъла на член 2, параграф 3 от Регламент (ЕИО) № 2081/92, е необходимо традиционната област на производство, независимо от нейния обхват, да има решаващо значение. Следователно, възможно е да се твърди, че въпросното название се отнася за селскостопански продукт, произхождащ от точно определен район и че качеството му или характеристиките му се дължат основно на географската среда, включваща природните и човешки фактори, както е установено в член 2, параграф 3 и в член 2, параграф 2, буква а), второ тире от регламента, цитиран по-горе.
(4)
Означението, което се иска да бъде регистрирано, не представлява име на селскостопански или хранителен продукт, което, въпреки че се отнася за мястото или региона, където селскостопанският или хранителният продукт е бил първоначално произведен или се търгува, се е превърнало в нарицателно име за даден селскостопански или хранителен продукт. Следователно, то не може да се счита за название, което е станало родово по смисъла на член 3, параграф 1 от Регламент (ЕИО) № 2081/92.
(5)
За означението, което е поискано да бъде регистрирано, се осигурява защита посредством двустранни споразумения между Италия и съответно Германия, Австрия, Франция и Испания.
(6)
От всичко това следва, че молбата за регистрация на това означение е в съответствие с гореспоменатите членове. Следователно, необходимо е то да бъде регистрирано и добавено към приложението от Регламент (ЕО) № 1107/96 на Комисията (3), последно изменен с Регламент (ЕО) № 1347/2001 на Съвета (4).
(7)
Комитетът, предвиден в член 15 от Регламент (ЕИО) № 2081/92, не изрази становище в отредения от неговия председател срок. В съответствие с член 5, параграф 4 от Решение 1999/468/ЕО на Съвета от 28 юни 1999 г., относно определяне на условията и реда за упражняване на изпълнителните правомощия, предоставени на Комисията (5), последната внесе до Съвета предложение за мерки за приложение и информира Парламента за това. Тъй като Съветът не се произнесе в тримесечния срок, предвиден в член 15, алинея четвърта от Регламент (ЕИО) № 2081/92, предложените мерки се приемат от Комисията,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1107/96 се допълва с означението, фигуриращо в приложението към настоящия регламент.
Член 2
Настоящият регламент влиза в сила от деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 септември 2001 година.